پاکستان دې د ترهګرو ملاتړ پرېږدي، د نېټو ښکاره پېغام
د افغانستان د دفاع وزارت سرپرست وزير جنرال طارق شاه بهرامي ويلي د نېټو غړو هېوادونو پاکستان ته په ډاګه پېغام ورکړی چې د ترهګرو ملاتړ پرېږدي.
بهرامي تېره اوونۍ په بروکسل کې د نېټو غړو هېوادونو د دفاع وزيرانو د غونډې نه بيرته په ستنېدو د يکشنبې په ورځ خبريالانو سره خبرې کړي دي. نوموړي ويلي د نېټو په غونډه کې پرېکړه وشوه چې باید د ترهګرو په ملاتړو هېوادونو فشارونه نور زیات شي. د نوموړي په وېنا غونډې پاکستان ته ښکاره پیغام ورکړو، چې باید د ترهګرو ننګه پرېږدي او هم په خپله خاوره کې د ترهګرو پناه ځایونه ختم کړي. بهرامي زياته کړې که پاکستان داسې ونکړي نو د نړیوالې ټولنې له سخت غبرګون سره به مخامخ شي. او د ډیورنډ د کرښې پورې غاړې پاکستان کې ترهګرو ساتل او روزل د سیمې هېوادونو او نړیوالو ته د زغملو نه دي. نوموړي وزير دا هم ويلي په غونډه کې دا فشار هم راوړل شوی چې پاکستان دې د افغانستان سره کار وکړي په ضد دې يې ونکړي. بهرامي ويلي که پاکستان ، افغانستان پله يو قدم اخلي نو افغانستان به دوه قدمه واخلي. افغانستان د اوږدې مودې نه په پاکستان تور لګوي چې په خپله خاوره يې د افغان طالبانو حقانې شبکې ترهګرو ته پناه ورکړې او دغه تندلاري د پاکستان نه په افغانستان کې ترهګري کوي، خو اسلام اباد دا تورونه ردوي. د اګست په مياشت کې د امريکې صدر ډونلډ ټرمپ د افغانستان او سويلي اسيا په اړوه خپله اعلان کړې تګلاره کې په پاکستان سختې نيوکې کړي چې په خپله خاوره يې ترهګرو ته پناه ورکړې او ګواښ يې کړی ؤ چې امريکا به د پاکستان په دې عمل نوره غلې پاتې نشي. نوموړي بهرامي ويلي په پاکستان د نړيوالو فشار به د افغانستان دپاره ښې ګټې ولري. نوموړي دا هم ويلي په تېرو اووه مياشتو کې په افغانستان کې د ترهګرو بريدونه ۱۳ فيصده سېوا شوي دي او تندلارو وژنې ورسره هم ۱۱ فيصده ډېرې شوي دي. بهرامي ويلي د نېټو سيکرټري جنرال سټولنبرګ اعلان کړی چې د امريکا د ۴۰۰۰ پوځيانو سربېره به نېټو هم نور سرتيري افغانستان ته وليږي.